Civilretten i Nykøbing Falster

Fællessekretariatet

Vestenborg Alle 8

4800 Nykøbing Falster

Kalvehave, den 04.09.2015

**SVARSKRIFT**

**Vedr.:** Kaj Flinta mod Lokalrådet for Kalvehave og omegn nr. BS 9-687/2015.

LKO har den 8.8.2015 modtaget stævning vedrørende ovennævnte sag. Vi finder, at stævningen er meget uoverskuelig og ude af proportioner i forhold til sagens substans.

Indholdet i stævningen er efter vores opfattelse :

1. at Kaj Flinta sagsøger lokalrådet (generalforsamlingen den 24.4.2014 – Bilag E) for uretmæssigt at have bidraget økonomisk til underskudsdæknig af havnefesten på Kalvehave havn i 2013. Han kræver, at Café Den Gule Stald tilbagebetaler 8.000 kr. til LKO
2. at Kaj Flinta sagsøger lokalrådet (generalforsamlingen den 9.4.2015 – Bilag O) for uretmæssigt at have ekskluderet ham fra Lokalrådets bestyrelse og kræver at generalforsamlingen skal gå om.

Ad.1:

LKO kan bruge de tildelte kommunale midler til ethvert formål, som er til lokalområdets gavn. Vi må afvise kravet og ser ikke grundlag for at deltage i en mægling om dette. Vi henviser til, at regnskabet er godkendt på generalforsamling den 24.4.2014 (Se redegørelse nr. 1)

Ad 2:

Mistillidsvotummet er stillet af 3 enkeltpersoner (bestyrelsesmedlemmer) og er fremsat i forbindelse med indkaldelse af forslag til generalforamlingen den 9.4.2015. Der er derfor ikke belæg for sagsøgers påstand om at mistillidsvotummet skulle have været behandlet på et bestyrelsesmøde og optrådt som et selvstændigt punkt på generalforsamlingens dagsorden. LKO finder ikke i vedtægterne (Bilag A) belæg for at afholde ekstraordinære generalforsamlinger grundet en enkelt borgers utilfredshed med resultatet af en lovligt indkaldt og beslutningsdygtig generalforsamling. Vi ser heller ikke i dette tilfælde grundlag for deltagelse i en mægling. (Se redegørelse nr. 2)

LKO forventer rettens medhold, da begge forhold er behandlet og vedtaget på to lovligt indkaldte generalforsamlinger i overensstemmelsemed vedtægterne **.** Vi finder, at der er tale om unødig chikane af det frivillige arbejde i lokalområdet og må desværre konstatere at sagsøgers kontinuerlige personangreb betyder stigende vanskelighed med at rekruttere frivillige. Især finder vi det chokerende, at sagsøger i stævningen forbeholder sig ret til at sagsøge enkeltpersoner (dirigent, sekretær og formand), hvis han ikke får ret.

Sagsøger har ikke medsendt nogen form for dokumentation med stævningen. LKO (den nuværende bestyrelse) har den opfattelse, at stævningen er vildledende for retten og ikke beskriver de faktiske forhold. Vi har derfor udarbejdet 2 redegørelser vedrørende ovennævnte to punkter, så retten - og ikke mindst borgerne i lokalområdet - kan overskue, hvad stævningen drejer sig om. Vi har desuden underbygget vores svar med en række e-mails, som vi har anset for vigtige for vores svar. Vi forventer ikke at retten kræver yderligere dokumentation, men står til rådighed med yderligere oplysninger. Desuden vedlægges alle nødvendige bilag, som kan dokumentere sagen (Se bilagslisten).

Afslutningsvis vil vi kommentere Processkrift nr. 1 som sagsøger har tilsendt retten den 13.08.15 og hvori han kræver rettens medvirken til at standse offentliggørelsen af hans stævning på vores hjemmeside og facebookside. Sagsøgte er Lokalrådet for Kalvehave og Omegn. Det er en forening bestående af alle borgere i lokalområdet. Højeste myndighed er Generalforsamlingen. Bestyrelsen varetager det daglige arbejde.

Det er generalforsamlingens myndighed, som her er sat på prøve. Foreningens borgere har **krav** på at blive orienteret.

Vi har også orienteret borgerne om denne svarskrivelse.

Såfremt der ønskes yderligere oplysninger, står vi gerne til disposition. Ligesom vi gerne vil møde i retten med vores mailarkiv.

Med venlig hilsen

Lokalrådet for Kalvehave og Omegn

p.b.v

Britta Jørholt

formand